**คำกล่าวถวายอาศิรวาทราชสดุดีในพิธี**

**“วันพระบาทสมเด็จพระพุทธยอดฟ้าจุฬาโลกมหาราชและวันที่ระลึกมหาจักรีบรมราชวงศ์”**

**วันที่ ๖ เมษายน ๒๕๖๔ ของผู้ว่าราชการจังหวัดอ่างทอง**

**…………………….**

**ขอเดชะ ฝ่าละอองธุลีพระบาทปกเกล้าปกกระหม่อม**

 **ข้าพระพุทธเจ้านายขจรเกียรติ รักพานิชมณี ผู้ว่าราชการจังหวัดอ่างทอง ในนามของข้าราชการทุกฝ่าย และประชาชนในจังหวัดอ่างทอง ขอประกาศราชสดุดีเฉลิมพระเกียรติ แสดงความกตัญญูกตเวทิตาธรรม แด่พระบาทสมเด็จพระพุทธ ยอดฟ้าจุฬาโลกมหาราช ปฐมบรมกษัตริย์แห่งราชจักรีวงศ์ ที่ได้ทรงสถาปนากรุงรัตนโกสินทร์เป็นราชธานี ปกครองปวงชน ชาวไทยให้อยู่อย่างร่มเย็นเป็นสุข ซึ่งพระมหากษัตริย์ไทย ทุกพระองค์ ของพระบรมราชจักรีวงศ์ ได้ทรงเจริญรอยตาม พระยุคลบาท สืบต่อกันตลอดมาโดยลำดับ**

 **สมเด็จพระบูรพมหากษัตริยาธิราชเจ้า แห่งพระบรมราช จักรีวงศ์ทุกพระองค์ ล้วนทรงพระปรีชาสามารถในพระราชกิจเหมาะแก่กาลสมัย จำเดิมตั้งแต่พระปฐมบรมกษัตริย์/นอกจากจะทรงสถาปนาความมั่นคงให้แก่ชาติไทยแล้ว ยังได้ทรงสร้างกรุงเทพมหานคร เป็นศูนย์รวมแห่งความเจริญรุ่งเรือง/ อันได้แผ่ขยายความสุขสราญ ออกไปสู่พสกนิกร ทั่วราชอาณาจักร ทรงจัดระเบียบการปกครอง ด้วยการชำระ พระราชกำหนดกฎหมาย ให้บริบูรณ์และชอบด้วยยุติธรรม ทรงอาราธนาคณะสงฆ์ร่วมกันสังคายนา พระไตรปิฎกให้บริสุทธิ์พร้อมกันนั้นก็ทรงฟื้นฟูวัฒนธรรมของชาติ อาทิ วรรณกรรมและงานศิลปหัตถกรรมอันงดงาม เป็นแบบฉบับแก่ช่างรุ่นต่อมา**

 **/ด้วยเหตุนี้...**

**- 2 –**

**ด้วยเหตุนี้เมื่อนักประวัติศาสตร์ได้ศึกษาถึงพระราชกรณียกิจ อันเป็นคุณประโยชน์อเนกประการแล้ว จึงได้เผยแพร่ให้ทั้งฝ่ายราชการ และประชาชน ซึ่งต่างก็เกิดความเลื่อมใสในพระบรมราชกฤดาภินิหารเป็นล้นพ้น จึงพร้อมใจถวายพระราชสมัญญานามว่า“พระบาทสมเด็จพระพุทธยอดฟ้าจุฬาโลกมหาราช” รัชกาลต่อมาก็ทรงทำนุบำรุงบ้านเมือง ด้วยการสร้างสรรค์วัฒนธรรม ทุกสาขา ทรงเชิดชูพระบวรพุทธศาสนา ครองแผ่นดินด้วยความเป็นธรรม ทรงนำความสงบร่มเย็น มาสู่อาณาประชาราษฎร์โดยทั่วถึง และสั่งสมความมั่งคั่งสมบูรณ์แก่ประเทศ สืบช่วงกันโดยลำดับ**

 **ณ วาระนี้ บรรดาข้าพระพุทธเจ้าทั้งหลาย ซึ่งได้มาร่วมชุมนุมอยู่เบื้องพระบรมสาทิสลักษณ์ ด้วยความปิติโสมนัส ขอพระราชทานพระบรมราชวโรกาสถวายชัยมงคล ขอคุณพระศรีรัตนตรัยอันเป็นรัตนะอันประเสริฐสุด ไม่มีรัตนะใดบริสุทธิ์ยิ่งกว่า ได้โปรดอภิบาลรักษาพระบาทสมเด็จ พระเจ้าอยู่หัว ให้เจริญพระชนมายุยิ่งยืนนาน/ทรงพระเกษมสำราญพระเกียรติคุณแผ่ไพศาลไปทั่วทิศานุทิศ ขอให้พระบรมราชจักรีวงศ์ ดำรงราชสันตติ (สัน-ตะ-ติ)เสวยสิริราชสมบัติ ผ่านพ้นพิบัติอุปัทวันตรายทั้งปวง และข้าพระพุทธเจ้าทั้งหลายขอตั้งจิตอธิษฐาน ให้กรุงรัตนโกสินทร์ ทวีความรุ่งเรืองไพบูลย์อาณาประชาราษฎร์ เพิ่มพูนความผาสุกสืบไปชั่วกาลนาน**

 **ด้วยเกล้าด้วยกระหม่อมขอเดชะ**

**-----------------**